Diari Oficial de la Generalitat Valenciana


Sumari del DOGV 9452, del 19-10-2022 (2022/9362)

RESOLUCIÓ d'1 de setembre de 2022, de l'Agència Valenciana de Seguretat i Resposta a les Emergències, per la qual regula i concedeix una subvenció directa a la Universitat de València en matèria de vigilància radiològica en emergències.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9452

Data del DOGV
:   19-10-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/9362


Data del document
:   01-09-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * ajuda pública

RESOLUCIÓ d'1 de setembre de 2022, de l'Agència Valenciana de Seguretat i Resposta a les Emergències, per la qual regula i concedeix una subvenció directa a la Universitat de València en matèria de vigilància radiològica en emergències. [2022/9362]  
L'article 22 de la Llei 38/2003, de 17 de novembre, general de subvencions, estableix, en l'apartat 2.a, la possibilitat de concedir de manera directa, les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'aquestes subvencions.  
D'altra banda, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que podran concedir-se de manera directa les subvencions previstes nominativament en la Llei de pressupostos de la Generalitat, entenent-se com a tals aquelles l'objecte, la dotació pressupostària i el destinatari de les quals figuren inequívocament en els seus annexos.  
En el pressupost de la Generalitat per a 2022 consta, en la secció 07, entitat 132, servei 01, centre gestor 01, del programa 221.10, la línia de subvenció S7041000, amb la denominació «Subvenció Universitat de València sobre vigilància radiològica en emergències», amb una dotació de 42 300,00 euros, i que té com a descripció i finalitat la investigació en la matèria, per tant, d'una subvenció de caràcter nominatiu prevista en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Aquesta línia de subvenció es troba inclosa en el Pla estratègic de subvencions de la Conselleria de Justícia, Interior i Administració Pública i els seus organismes públics per al període 2020-2022, aprovat per la Resolució de 27 de febrer de 2020, i modificat per la Resolució de 18 de febrer de 2021, de la Conselleria de Justícia, Interior i Administració Pública, inclosa en el programa 221.10 i vinculada a l'objectiu «Desenvolupament de procediments per a la mesura radiològica per a la implantació del Pla de vigilància radiològica en emergències».  
  
L'ús de les radiacions ionitzants té com a conseqüència la producció de material radioactiu i substàncies nuclears que fa necessari el seu control i vigilància dels nivells de radiació i contaminació tant a l'interior com en l'exterior de les instal·lacions nuclears i radioactives, i que podrien ser la causa d'una emergència.  
És d'especial interés disposar de protocols d'actuació per a aconseguir la protecció radiològica de la població, les persones treballadores i el medi ambient enfront dels efectes nocius de les radiacions ionitzants. Dins d'aquests protocols es troben tant els procediments de vigilància radiològica operacional com els de vigilància radiològica en emergències, que permeten controlar el nivell de radioactivitat en les diferents matrius ambientals (aire, aigua, sòls, aliments, etc.).  
  
Per a efectuar aquesta vigilància, l'Agència Valenciana de Seguretat i Resposta a les Emergències (d'ara en avant, AVSRE) disposa, d'una banda, d'un acord d'encàrrec de funcions signat amb el Consell de Seguretat Nuclear (d'ara en avant, CSN), la revisió del qual per ampliació d'aquest va ser signat per ambdues parts amb data 28 de juny de 2005, i on s'estableix, en el punt 1.6, l'execució del control dels programes de vigilància radiològica ambiental realitzats per les persones titulars en la Central Nuclear de Cofrentes (d'ara en avant, CNC).  
D'altra banda, del Decret 114/2013, del Consell, pel qual s'aprova el Pla especial davant del risc radiològic (PERR) de la Comunitat Valenciana, elaborat d'acord amb el Reial decret 1564/2010, pel qual es va aprovar la Directriu bàsica de planificació de protecció civil davant del risc radiològic, on s'estableixen els diferents nivells de planificació necessaris per a reduir el risc o mitigar les conseqüències dels accidents a l'origen i evitar o, com a mínim, reduir en la mesura que es puga, els efectes adversos de les radiacions ionitzants sobre la població i els béns.  
  
Així mateix el CSN, i per extensió l'AVSRE, consideren convenient que els plans de vigilància radiològica tant operacional com d'emergències es duguen a terme mitjançant programes específics de vigilància desenvolupats per laboratoris integrats en la Xarxa d'Estacions de Mostreig (d'ara en avant, REM), que estiguen situats en les mateixes comunitats autònomes que les instal·lacions, a fi d'aprofitar les capacitats tècniques d'aquests laboratoris, facilitar el desenvolupament dels programes i involucrar entitats locals en la vigilància radiològica de les instal·lacions.  
Conforme l'anterior, la Llei orgànica 4/2007, de 12 d'abril, d'universitats, i el Decret 182/2011, de 25 de novembre, pel qual es van aprovar els Estatuts de la Universitat de València (d'ara en avant UV), constitueixen el marc legal per a promoure la col·laboració de la UV amb altres entitats en activitats d'interés general. Així mateix, la Llei 14/2011, d'1 de juny, de la ciència, la tecnologia i la innovació, estableix el marc general per al foment i la coordinació de la investigació científica i tècnica i els seus instruments de coordinació general, a fi de contribuir a la generació, difusió i transferència del coneixement per a resoldre els problemes essencials de la societat. L'objecte fonamental d'aquesta llei és la promoció de la investigació, el desenvolupament experimental i la innovació, com a elements sobre els quals ha d'establir-se el desenvolupament econòmic sostenible i el benestar social. En aquest sentit, el Laboratori de Radioactivitat Ambiental (d'ara en avant, LARAM) de la UV crea amb l'objectiu de planificar, desenvolupar i vigilar en matèria de protecció radiològica de les radiacions ionitzants a l'entorn de la UV amb una doble comesa. La primera comesa és relativa a la protecció radiològica dels treballadors professionalment exposats i altres membres de la comunitat universitària en l'ús de les radiacions ionitzants en la UV. I la segona comesa té com a objecte l'avaluació i vigilància radiològica ambiental tant a l'entorn de la UV com en l'àmbit de la Comunitat Valenciana. D'aquesta manera es du a terme una labor social en matèria d'avaluació i vigilància de l'impacte radiològic ambiental de les instal·lacions nuclears i radioactives. Aquesta vigilància persegueix la protecció radiològica del públic enfront dels riscos derivats de l'ús de les radiacions i el seu impacte sobre el medi ambient. Aquesta comesa la desenvolupa íntegrament el LARAM.  
  
L'LARAM està acreditat, amb el núm. 959/LE1381, per l'Entitat Nacional d'Acreditació (ENAC) per a la realització de determinats assajos en aquest camp, d'acord amb els criteris recollits en la norma UNE-EN ISO/IEC 17326.  
La Generalitat considera que la UV, per mitjà del seu LARAM, disposa dels mitjans personals i materials adequats per a aportar la seua col·laboració participant en l'esmentada xarxa de vigilància.  
S'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Les subvencions que es concedeixen en la present resolució no necessiten la notificació abans esmentada, per no tindre els requisits de l'article 107 del Tractat de funcionament de la Unió Europea; en concret, per no suposar avantatge econòmic, ja que l'entitat a la qual va dirigida la subvenció no exerceix activitat econòmica que puga oferir béns o serveis en el mercat, i, per això, no hi ha possibilitat de falsejament de la competència que afecte els intercanvis comercials entre estats membres.  
  
Per tot el que s'ha exposat, havent-se seguit els tràmits que es recullen en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que estableix la Llei 8/2021, de 30 de desembre, de pressupostos de la Generalitat per a l'exercici 2022, i de conformitat amb l'Ordre 22/2021, de 13 de juliol, de la consellera de Justícia, Interior i Administració Pública, i segons les funcions descrites en la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, i sobre la base de les competències atorgades per l'article 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb el que es disposa en el Decret 122/2017, de 15 de setembre, del Consell, pel qual s'aprova el Reglament orgànic i funcional de l'Agència Valenciana de Seguretat i Resposta a les Emergències, resolc:  
  
Primer. Objecte  
D'acord amb l'assignació pressupostària prevista en la vigent llei de pressupostos de la Generalitat per a l'exercici 2022, la present resolució té per objecte regular la concessió directa d'una subvenció destinada a la UV en matèria investigació en matèria de vigilància radiològica en emergències.  
  
Segon. Raons d'interés públic que concorren en la concessió  
La possibilitat de concedir una subvenció de caràcter nominatiu a la UV per a vigilància radiològica en emergències està prevista en l'article 22.2.a de la Llei 38/2003, de 17 de novembre, general de subvencions, i en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i així està prevista de manera expressa en el pressupost de la Generalitat per a 2022.  
La subvenció regulada en aquesta resolució té caràcter singular, derivat del caràcter excepcional i únic de l'entitat beneficiària.  
S'ha optat per atorgar l'ajuda mitjançant resolució i no per conveni, d'acord amb l'article 168.1.A de la Llei 1/2015, de 8 de febrer, de la Generalitat, atés que no hi ha cap tipus de contraprestació, excepte la mera aportació econòmica, que es derive cap a la Generalitat.  
  
  
Tercer. Entitat beneficiària  
L'entitat beneficiària de la subvenció és la UV, amb el CIF D4426883K.  
  
Quart. Activitat subvencionada  
L'import de l'ajuda anirà destinat a la realització de les actuacions següents:  
a) L'execució d'un programa periòdic de mostreig i anàlisi, basat en el Programa de Vigilància Radiològica Ambiental (d'ara en avant PVRAIN) desenvolupat per la CNC.  
b) L'elaboració i/o adaptació de procediments per a la determinació de l'activitat en diferents matrius ambientals en el marc de les emergències radiològiques (d'ara en avant, PVRE).  
c) La gestió integrada de les dades resultants dels programes de mostreig i anàlisis realitzades. Com a finalitat està l'elaboració i/o adaptació de procediments i anàlisis en el marc de la vigilància radiològica, en virtut dels antecedents, i recursos amb què compta la UV.  
  
De l'activitat subvencionada no es deriven contraprestacions a favor de l'organisme autònom.  
En aquest sentit, la titularitat dels resultats obtinguts a través de la realització de les activitats previstes en aquesta clàusula correspondrà a la Universitat de València.  
  
Cinqué. Despeses subvencionables  
D'acord amb el que s'estableix en l'article 31 de la Llei 38/2003, de 17 de novembre, general de subvencions, es consideren despeses subvencionables aquelles que de manera indubtable responguen a la naturalesa de l'activitat subvencionada prevista en la clàusula primera i es realitzen entre l'1 de gener i el 30 de novembre de 2022, ambdós inclusivament.  
1. Despeses de personal propi i contractes laborals. En aquest apartat es contempla:  
a) Personal propi adscrit a la UV que inclou tant al personal funcionari com contractat. Aquestes despeses es justificaran mitjançant certificat de la UV en el qual s'especifique el cost per hora i el nombre d'hores de dedicació d'aquest personal al projecte o projectes objecte de la present subvenció.  
b) Personal contractat exclusivament per a la col·laboració en la present subvenció: aquestes despeses es justificaran mitjançant contracte laboral subscrit amb aquest personal acompanyat de la documentació acreditativa dels pagaments realitzats a aquest. Quant al personal contractat per l'entitat beneficiària amb càrrec a la present subvenció, aquest es justificarà amb la presentació del contracte subscrit i les seues nòmines abonades en la data de la presentació de la documentació justificativa. En el cas de la participació d'alumnat en pràctiques extracurriculars remunerades, s'adjuntarà el document de formalització de la pràctica, així com les corresponents nòmines abonades.  
2. Col·laboracions externes. Les despeses esmentades s'acreditaran per mitjà de documents originals o còpies confrontades de les factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa. Aquestes col·laboracions externes estaran destinades a la contractació de personal col·laborador amb la UV, per al suport en l'execució de les funcions previstes en la present subvenció.  
3. Viatges i dietes (que inclourà manutenció i allotjament) per part del personal, fins a un màxim del 20 % de l'import de la subvenció. Es justificarà amb la presentació del full de liquidació i documentació que acredite el pagament de la dieta a la persona que ha realitzat la despesa. En aquest cas, es justificaran mitjançant les comissions de servei tramitades i les seues indemnitzacions, d'acord amb la normativa de la UV.  
4. Material fungible de laboratori, necessari per al desenvolupament del projecte:  
Nitrogen líquid.  
Nitrogen gas.  
Gas PR.  
Líquid de centelleig (Ultima-Gold).  
Cartutxos de carbó actiu.  
Filtres de diferents tipus.  
Paper de filtre.  
Àcid nítric.  
Amoníac.  
Clorur sòdic  
EDTA-Na2.  
Resines d'intercanvi catiònic.  
Material de vidre de laboratori (vasos de precipitats, provetes, pipetes?).  
Material de ferreteria, mecanització i components per a botelles de gasos.  
5. Costos indirectes de la UV, fins a un màxim del 25 % de l'import total de la subvenció. Aquests costos es justificaran mitjançant un certificat expedit per la gerència de l'apartat de material la UV. Els costos indirectes inclouen despeses d'arrendaments i cànons, reparacions i conservació, transports, subministraments i comunicacions i altres serveis, conforme al Pla general de comptabilitat pública (Ordre EHA/1037/2010, de 13 d'abril).  
  
Sisé. Quantia  
L'import de la subvenció s'estableix en un màxim de 42 300,00 - (quaranta-dos mil tres-cents euros).  
Únicament seran objecte d'ajuda les despeses de caràcter corrent, en cap cas béns inventariables.  
Una vegada acreditat el compliment de la finalitat per a la qual s'atorga, aprovada la justificació de les despeses presentades i comprovats i acceptats els justificants, aquest import s'abonarà amb càrrec a la línia de subvenció S7041000, 07, entitat 132, servei 01, centre gestor 01, del programa 221.10 dels pressupostos de la Generalitat per a 2022.  
  
  
Seté. Procediment  
1. L'entitat beneficiària haurà de manifestar, en el termini de quinze dies hàbils a partir de la publicació d'aquesta resolució en el Diari Oficial de la Generalitat Valenciana, la seua conformitat amb la concessió de la subvenció i amb les presents bases reguladores, d'acord amb el model que s'inclou com a annex de la present resolució.  
2. El model de conformitat (annex I), degudament emplenat i signat, haurà de presentar-se telemàticament en el portal de la Generalitat a través de la sol·licitud general d'iniciació i tramitació telemàtica de procediments de la Subdirecció General d'Emergències en l'enllaç següent http://www.gva.es/es/proc20532.  
3. Juntament amb la conformitat amb la subvenció i les seues bases reguladores, en el cas que el compte bancari de l'entitat no estiga donat d'alta en la Generalitat, o haja de modificar les seues dades, s'haurà d'aportar, d'acord amb el que estableix l'Ordre 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat, la documentació següent:  
a) Imprés normalitzat de domiciliació bancària disponible en la seu electrònica de la Generalitat en el següent enllaç: https://www.gva.es/downloads/publicados/in/07742\_bi.pdf, signat per la persona representant de l'entitat beneficiària, juntament amb els documents vàlids en dret que deixen constància fidedigna de la representació.  
b) Acreditació de la titularitat del compte bancari, així com de l'IBAN, que s'assenyale en el model de domiciliació bancària.  
4. Conforme al que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'ha emplenat de manera incompleta o no s'han aportat els requisits i documents que s'assenyalen en aquesta base, la persona interessada serà requerida perquè, en un termini de deu dies hàbils, esmene la falta o adjunte els documents preceptius, amb la indicació que, en cas de no fer-ho, es considerarà que desisteix, prèvia resolució d'arxivament de l'expedient, que haurà de ser dictada en els termes que preveu l'article 21 de l'esmentada llei; quedarà sense efecte la concessió de la subvenció, i perdrà, per tant, el dret a la percepció.  
  
Huité. Òrgan gestor  
Correspon la tramitació i la gestió de la subvenció a la Subdirecció General d'Emergències de l'AVSRE, així com la comprovació de la seua correcta execució, l'aprovació dels justificants de despesa i la resolució de pagament procedent.  
  
Nové. Obligacions de les entitats beneficiàries  
L'entitat beneficiària d'aquesta subvenció quedarà obligada a:  
a) Comunicar a la Subdirecció General d'Emergències la concessió d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present resolució. Aquesta comunicació haurà d'efectuar-se tan prompte com es conega, i, en tot cas, amb anterioritat a la justificació de l'aplicació donada als fons percebuts.  
  
b) Sotmetre's a la normativa sobre supervisió, seguiment i control de subvencions així com facilitar tota la informació requerida per l'òrgan gestor de la subvenció.  
c) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, general de subvencions, que estableix que els beneficiaris hauran de donar l'adequada publicitat del caràcter públic del finançament de les activitats objecte de subvenció. Aquestes mesures podran consistir en la inclusió de la imatge institucional de l'entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics, o audiovisuals, o bé en mencions realitzades en mitjans de comunicació. En aquest sentit, tot el material gràfic i audiovisual publicitari que es realitze (cartells, fullets, pancartes i la resta de documentació i material utilitzat) indicaran que l'activitat subvencionada es realitza en col·laboració amb la Generalitat a través de l'AVSRE, i les inclusions o mencions que es realitzen en les pàgines web oficials per a donar repercussió a les activitats incorporaran, si correspon, el logotip que l'AVSRE facilite.  
d) Quedar, en tot cas, subjecta a les obligacions imposades per l'article 14 i concordants de Llei 38/2003, de 17 de novembre, general de subvencions.  
e) Com a entitat beneficiària d'una subvenció, en compliment de l'article 3 de la Llei 19/2013, de 9 de desembre, de transparència, accés a la informació pública i bon govern, de l'article 4 de la Llei 1/2022, de 2 d'abril, de transparència i bon govern de la Comunitat Valenciana, i de l'article 3 del Decret 105/2017, de 28 de juliol, pel qual es desplega la Llei 2/2015, de 2 d'abril (DOGV 8118, 01.09.2017), hauran de complir-se les següents obligacions en matèria de publicitat activa, sense perjudici de les altres obligacions establides en l'article 14 de la Llei general de subvencions i la resta de legislació aplicable. Així, en el cas de percebre durant el període d'un any ajudes o subvencions públiques en una quantia superior a 50 000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que aconseguisquen com a mínim la quantitat de 5000 euros, haurà de complir les obligacions de transparència establides en la Llei 19/2013, de 9 de desembre.  
  
Desé. Règim i termini de justificació de les subvencions  
1. L'entitat beneficiària haurà de presentar, davant de l'òrgan gestor, l'adequada justificació de la subvenció, de la realització de l'activitat, del compliment de les condicions imposades, i de la consecució dels objectius previstos en l'acte de concessió de la subvenció. El termini màxim per a la presentació de la justificació finalitzarà el 10 de desembre de 2022.  
2. En concret, l'entitat beneficiària haurà de presentar un compte justificatiu de la despesa realitzada, que inclourà els documents següents:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que contindrà:  
1r. Una relació classificada i numerada de les despeses de l'activitat, amb identificació de la persona o entitat creditora i del document, del concepte de la despesa, del seu import, de la data d'emissió i la data de pagament, de la relació de la despesa amb l'activitat subvencionada i de l'import imputat.  
2n. Les factures o documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior.  
Per a controlar l'eventual acumulació de subvencions, l'entitat beneficiària haurà de presentar una declaració responsable que faça constar que tots i cadascun dels documents o factures presentats s'apliquen únicament a la justificació de la subvenció concedida.  
Quant a les factures, hauran de complir els requisits regulats en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació i hauran de ser emeses dins de l'exercici 2022, i correspondre el període de realització de les despeses subvencionables amb la preparació i l'execució de l'activitat subvencionada. Les factures hauran de reflectir amb suficient detall les prestacions realitzades.  
No podran aportar-se com a justificant de despeses els albarans, les notes de lliurament ni les factures proforma. L'acreditació de les despeses també podrà efectuar-se mitjançant factures electròniques, sempre que complisquen els requisits exigits per a ser acceptades en l'àmbit tributari.  
3r. Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència, o, si és el cas, la declaració responsable de no haver rebut altres subvencions o ajudes o ingressos, per a l'actuació objecte d'aquesta subvenció.  
4t. Els tres pressupostos que, si és el cas, i en aplicació de l'article 31.3 de la Llei 38/2003, de 17 de novembre, general de subvencions, haja d'haver sol·licitat l'entitat beneficiària.  
c) Declaració responsable signada per la persona representant legal de l'entitat sobre el compliment de les obligacions establides en la Llei 38/2003, de 17 de novembre, amb expressa indicació de trobar-se al corrent en el pagament d'obligacions per reintegrament de subvencions.  
  
3. En el cas que l'entitat beneficiària no deduïsca cap percentatge de les quotes d'IVA suportades, haurà de presentar una declaració jurada per la persona representant legal, mitjançant la qual es notificarà no tindre dret a practicar deduccions per les quotes d'IVA que puguen suportar. Al mateix temps, presentarà un certificat de l'òrgan competent de la hisenda pública que acredite que no liquida IVA, o bé un certificat de situació censal i obligacions.  
Quant als documents acreditatius dels pagaments a les persones creditores, com ara justificants de pagament, s'admetran resguards de transferència (si engloba diverses factures, s'haurà d'aportar una relació detallada d'aquestes), així com xecs i pagarés, en els termes següents:  
1r. Si la forma de pagament és una transferència bancària, aquesta es justificarà mitjançant el resguard de l'ordre de càrrec i haurà de figurar en el concepte de la transferència el número de factura o, si no n'hi ha, el concepte abonat.  
2n. Si la forma de pagament és el xec o pagaré, el document justificatiu consistirà en un rebut, signat i estampillat per la persona o entitat proveïdora, on haurà d'especificar-se la factura o documentació justificativa de la despesa a què correspon el pagament i la seua data, el número i la data del xec o, si és el cas, la del venciment del pagaré, i haurà d'aparéixer sota la signatura el nom i el número del NIF de la persona que signa.  
La forma de pagament prevista en els dos punts anteriors s'acompanyarà d'una còpia de l'extracte bancari del càrrec en compte corresponent a l'operació justificada.  
4. Així mateix, l'entitat beneficiària haurà d'acreditar davant de l'òrgan gestor de la subvenció regulada en aquesta resolució, per mitjà d'un certificat expedit per l'òrgan competent, els punts següents:  
a) Que els fons han sigut destinats a realitzar l'activitat per a la qual van ser concedits.  
b) Que la documentació original acreditativa de la despesa realitzada i efectivament pagada es troba en les seues dependències a la disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.  
  
Onzé. Forma de pagament de la subvenció  
1. El pagament s'efectuarà, per mitjà de transferència al compte bancari de l'entitat beneficiària que aquesta determine, una vegada rebuda la justificació i acreditat que l'entitat es troba al corrent de pagament de les seues obligacions tributàries i davant de la Seguretat Social.  
  
Dotzé. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en la present resolució. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada, tot això de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l'article 168.1.A, apartat c, de la Llei 1/2015, de 6 de febrer, de la Generalitat, d'hisenda, del sector públic instrumental i de subvencions.  
  
  
Tretzé. Minoració, anul·lació i reintegrament de les subvencions  
1. El procediment per a modificar la resolució de concessió s'iniciarà sempre d'ofici per acord de l'òrgan que la va atorgar, bé per pròpia iniciativa, a conseqüència de petició raonada d'altres òrgans, o bé a instàncies d'entitat beneficiària. Tota alteració de les condicions tingudes en compte per a la concessió de la subvenció, indicades en el següent paràgraf, podrà donar lloc a la modificació de la resolució de concessió. En el cas que s'obtinguen de manera concurrent altres aportacions fora dels casos permesos en les bases reguladores, s'acordarà la modificació de la resolució de concessió. Són alteracions de les condicions tingudes en compte per a la concessió de la subvenció que puguen donar lloc a la modificació de la subvenció les següents:  
  
a) L'obtenció concurrent de subvencions, ajudes, ingressos o recursos per a la mateixa finalitat procedent de qualssevol administracions o ens públics o privats, nacionals, de la Unió Europea o d'organismes internacionals.  
b) L'existència de circumstàncies imprevistes o que siguen necessàries per al bon fi de l'actuació, així com altres sobrevingudes que facen necessàries l'ampliació dels terminis d'execució o la justificació.  
Quan així es preveja en la vigent Llei de pressupostos de la Generalitat, podrà ser causa de modificació de la resolució de concessió les decisions dirigides al compliment dels objectius d'estabilitat pressupostària i sostenibilitat financera. La modificació de la resolució de concessió podrà consistir en una minoració dels imports concedits a la UV, prorratejada proporcionalment en funció dels imports concedits sobre el total a minorar. Aquesta modificació podrà acordar-se fins al moment de la materialització del pagament de la subvenció, i la UV podrà renunciar a la subvenció concedida. En qualsevol cas, la modificació tindrà lloc conforme a les prescripcions que, si és el cas, determinen les directrius dictades per l'òrgan competent en matèria d'estabilitat pressupostària i sostenibilitat financera.  
  
L'entitat beneficiària de la subvenció podrà instar a l'òrgan concedent la iniciació d'ofici del procediment per a modificar la resolució de concessió, incloent-hi l'ampliació dels terminis d'execució i justificació, sense que en cap cas puga variar-se la destinació o finalitat de la subvenció, ni alterar l'activitat, programa, actuació o comportament per als quals es va concedir la subvenció, ni elevar la quantia de la subvenció obtinguda que figura en la resolució de concessió. La variació tampoc podrà afectar aquells aspectes proposats o oferits per l'entitat beneficiària que van ser raó del seu concret atorgament. L'ampliació del termini de justificació no podrà excedir la meitat del que s'ha establit inicialment, i en cap cas podrà perjudicar drets de terceres persones. L'escrit pel qual s'inste la iniciació d'ofici haurà d'estar prou justificat, i presentar-se de manera immediata a l'aparició de les circumstàncies que el motiven i amb antelació a la finalització del termini d'execució i de justificació inicialment concedit. En el termini màxim de quinze dies des que l'escrit haja tingut entrada en el registre de l'òrgan competent per a ser tramitat, es notificarà a l'entitat interessada l'acord pel qual s'adopte la decisió d'iniciar o no el procediment. La denegació haurà de motivar-se expressament. La resolució de modificació serà dictada i notificada en un termini no superior a dos mesos, i sempre abans de finalitzar el termini que, si és el cas, siga modificat. La resolució l'adoptarà l'òrgan concedent de la subvenció després de la instrucció del corresponent procediment en el qual, juntament amb la proposta raonada de l'òrgan instructor, s'acompanyaran els informes pertinents i les al·legacions que, si és el cas, ha presentat l'entitat beneficiària.  
  
2. A més dels casos de nul·litat i anul·labilitat de la resolució de concessió previstos en l'article 36 de la Llei 38/2003, de 17 de novembre, serà procedent també el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos següents:  
a) Obtenció de la subvenció falsejant les condicions requerides per a això o ocultant aquelles que ho haurien impedit.  
b) Incompliment total o parcial de l'objectiu, de l'activitat, del projecte o la no adopció del comportament que fonamenten la concessió de la subvenció.  
c) Incompliment de l'obligació de justificació o la justificació insuficient.  
d) Incompliment de l'obligació d'adoptar les mesures de difusió.  
  
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei 38/2003, de 17 de novembre, així com l'incompliment de les obligacions, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
f) Incompliment de les obligacions imposades per l'òrgan concedent a l'entitat beneficiària, així com dels compromisos assumits per aquestes, amb motiu de la concessió de la subvenció, sempre que afecten la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció o s'hi referisquen.  
g) Incompliment de les obligacions imposades per l'Administració a l'entitat beneficiària, així com dels compromisos assumits per aquestes, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ocupació donada als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
  
h) L'adopció, en virtut del que s'estableix en els articles 107 a 109 del Tractat de funcionament de la Unió Europea, d'una decisió de la qual es derive una necessitat de reintegrament.  
i) Serà causa específica de reintegrament la següent:  
- Incomplir sense causa justificada els terminis per a presentar la documentació justificativa. En el cas que l'import de les subvencions siga de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, serà procedent el reintegrament de l'excés obtingut sobre el cost de l'activitat subvencionada, així com l'exigència de l'interés de demora corresponent. Les quantitats a reintegrar tindran la consideració d'ingressos de dret públic. L'interés de demora aplicable en matèria de subvencions serà l'interés legal dels diners incrementats en un 25 %, llevat que la Llei de pressupostos generals de l'Estat o la normativa comunitària aplicable n'establisquen un altre diferent. La destinació dels reintegraments dels fons de la Unió Europea, si és procedent, tindrà el tractament que, si és el cas, determine la normativa comunitària. La incoació, la instrucció i la resolució del procediment de reintegrament correspondran a la direcció de l'AVSRE. El procediment, el termini màxim per a resoldre i notificar la resolució del qual serà de dotze mesos des de la data de l'acord d'iniciació, tindrà sempre caràcter administratiu. La resolució de reintegrament serà notificada a l'entitat interessada amb indicació de la forma i termini en què haja d'efectuar-se.  
  
Catorzé. Règim jurídic aplicable  
Aquestes subvencions es regiran pel que es disposa en aquesta resolució; per la Llei 38/2003, de 17 de novembre, general de subvencions, i pel reglament de l'esmentada llei, aprovat per Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les altres normes de dret administratiu que siguen aplicables.  
  
Quinzé. Tractament de dades de caràcter personal  
1. L'acceptació de la present ajuda comportarà el tractament de dades de caràcter personal de les persones sol·licitants per part de l'AVSRE i per part de la UV, que seran els responsables del tractament, el qual es realitzarà amb l'exclusiva finalitat de gestionar l'ajuda conforme al que s'estableix en la present resolució, en la Llei 38/2003, de 17 de novembre, general de subvencions i la seua normativa de desplegament i, supletòriament, en la Llei 39/2015, d'1 d'octubre, del procediment administratiu comú de les administracions públiques.  
2. Les dades personals recollides procediran de les sol·licituds presentades per l'entitat interessada o pel seu representant, i es podrà accedir en la següent adreça web al Registre d'activitats de tractament: http://cindi.gva.es/documents/317672368/830075545/ratgen004.pdf.  
  
3. Les persones a què es refereix la present resolució tenen els drets següents:  
a) A sol·licitar l'accés a les seues dades personals, la rectificació o supressió d'aquestes, la limitació del seu tractament o a oposar-se a aquest. Per a exercitar els drets hauran de presentar un escrit davant de la Secretaria tècnica de l'AVSRE. Haurà d'especificar quin d'aquests drets sol·licita que siga satisfet i, si no autoritza l'obtenció de dades d'identitat de la persona sol·licitant o, en si és el cas, del representant legal, haurà d'aportar la corresponent documentació acreditativa de la identitat i representació. També podrà exercitar els seus drets de manera telemàtica a través del següent enllaç: http://www.gva.es/es/proc19970.  
b) Reclamació davant de l'Agència Espanyola de Protecció de Dades.  
Si les persones interessades entenen que han sigut perjudicades pel tractament o en l'exercici dels seus drets, poden presentar una reclamació davant de l'Agència Espanyola de Protecció de Dades en la seu electrònica accessible a través de la pàgina web https://www.aepd.es/.  
c) Delegat o delegada de protecció de dades.  
En tot cas, les persones sol·licitants podran contactar amb el delegat o delegada de Protecció de Dades de la Generalitat Valenciana a través de:  
Adreça electrònica: pla@rvz.bz  
Adreça postal: Passeig Albereda, 16 € 46559 València  
d) Més informació de protecció de dades:  
https://www.gva.es/downloads/publicados/PR/TEXTO\_INFORMACION\_ADICIONAL.pdf  
  
Setzé. Verificació de dades  
1. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud.  
  
2. La potestat de verificació inclou verificar la identitat de la persona sol·licitant o, si és el cas, del seu representant legal, i consultar les següents dades, que consten en la Base de dades Nacional de Subvencions (BDNS): les subvencions i ajudes que li han sigut concedides, incloent-hi aquelles a les quals s'aplica la regla de mínims, i si la persona sol·licitant no està inhabilitada per a percebre subvencions.  
  
Desseté. Efectes  
La present resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, de conformitat amb el que es disposa per l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
a) Potestativament, un recurs de reposició davant de la titular de la Conselleria de Justícia, Interior i Administració Pública en el termini d'un mes a comptar des de l'endemà de la notificació d'aquesta resolució, de conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
b) Directament un recurs contenciós administratiu davant dels jutjats contenciosos administratius en el termini de dos mesos comptats a partir de l'endemà de la notificació d'aquesta resolució, de conformitat amb el que es disposa en els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que les persones interessades puguen exercitar qualsevol altra via que consideren oportuna. No es podrà interposar recurs contenciós administratiu fins que no s'haja resolt expressament o no s'haja produït la desestimació presumpta del recurs de reposició interposat.  
  
  
València, 1 de setembre de 2022.- La presidenta de l'Agència Valenciana de Seguretat i Resposta a les Emergències: Gabriela Bravo Sanestanislao.  
  
  
ANNEX I  
Model de conformitat de la subvenció de concessió directa  
  
(La sol·licitud haurà d'anar acompanyada dels documents que s'exigeixen en l'apartat 7 de la resolució)  
  
1. IDENTIFICACIÓ DE LA SUBVENCIÓ  
Anualitat:  
Òrgan gestor:  
Import:  
Títol:  
  
2. ENTITAT BENEFICIÀRIA  
Nom o raó social (\*):  
Tipus d'entitat:  
Sigles:  
NIF:  
Adreça:  
Localitat:  
Província:  
Telèfon:  
Correu electrònic:  
Pàgina web:  
(\*) El nom ha de ser coincident amb el que figura en aquesta resolució.  
  
  
Dades de la persona representant:  
Nom:  
Cognoms:  
DNI/NIF:  
Càrrec:  
  
Dades domiciliàries a l'efecte de notificació:  
Adreça:  
Localitat:  
Província:  
Codi postal:  
  
Dades de la persona de contacte en cas de ser diferent de la persona sol·licitant:  
Nom i cognoms:  
Telèfon:  
Correu electrònic:  
  
3. DECLARACIÓ RESPONSABLE  
a) De conformitat amb el que es disposa en l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, done la meua autorització perquè l'Administració obtinga directament l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI) i, si és el cas, de residència.  
Sí No   
  
En cas de no subscriure la corresponent autorització, la persona interessada estarà obligada a presentar els documents corresponents juntament amb aquesta conformitat.  
b) Declare que, en vista de les bases que regeixen aquesta convocatòria, les accepte íntegrament i accepte la subvenció per al projecte a què es refereix la present resolució.  
c) Declare que l'entitat a la qual represente no es troba sotmesa a les prohibicions previstes en l'article 13 de la Llei 38/2003, general de subvencions, que determina la prohibició d'obtindre la condició de beneficiària de subvencions, ressaltant especialment la de no ser deutora per reintegrament de subvencions.  
d) Declare que totes les dades que figuren en aquest document són certes, i em compromet, en nom de l'entitat, a destinar l'import de la subvenció que es regula i concedeix en aquesta resolució a l'objecte previst.  
e) Declare, sota la meua responsabilitat, que els documents que aporte són còpia fidel de l'original, els quals seran aportats a requeriment de l'Administració.  
  
4. DADES DEL PROJECTE, PROGRAMA O PLA PER AL QUAL SE LI CONCEDEIX LA SUBVENCIÓ.  
Descripció del projecte:  
Data d'inici:  
Data de fi:  
Resultats previstos:  
  
5. INFORMACIÓ I CONSENTIMENT  
Informació sobre la Llei orgànica de protecció de dades: als efectes previstos en l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals, se l'informa que les dades consignades en el present document seran incorporades a un fitxer del qual és titular l'Agència Valenciana de Seguretat i Resposta a les Emergències.  
Les seues dades seran emprades només per a la gestió d'ajudes i subvencions i no seran cedides ni usades per a un altre fi diferent. Respecte de les esmentades dades, podrà exercitar els drets d'accés, rectificació, cancel·lació i oposició, en els termes que preveu la indicada Llei orgànica 3/2018, de 5 de desembre, davant de l'Agència Valenciana de Seguretat i Resposta a les Emergències.  
Sí No   
  
Data i signatura de la persona representant de l'entitat.  
  
MODEL DE DOMICILIACIÓ BANCÀRIA  
  
Índex de sigles i/o acrònims.  
AVSRE: Agència Valenciana de Seguretat i Resposta a les Emergències.  
UV: Universitat de València.  
CSN: Consell de Seguretat Nuclear.  
CNC: Central Nuclear de Cofrentes.  
PERR: Pla especial davant del risc radiològic a la Comunitat Valenciana.  
REM: Xarxa d'Estacions de Mostreig.  
LARAM: Laboratori de Radioactivitat Ambiental de la Universitat de València.  
ENAC: Entitat Nacional d'Acreditació.  
PVRAIN: Programa de vigilància radiològica ambiental.  
PVRE: Programa de vigilància radiològica en emergències.